雪浪川霞瀑布
王定柱 (Qing)
犀龙夜吸吸江起，挂作白河桥上水。飞云雪卷一千寻，激雨雷惊三十里。断崖横擎水晶帘，鲛宫迸落青山髓。山川陶铸出雄奇，神物恍惚动俶诡。筝笛俗韵那可论，并洗人间琴筑耳。生平寻胜气自豪，宇宙奇观叹观止。石岩竹树俱秀绝，春雨轻阴况清美。不因捧檄孤烟霞，便结团焦住山趾。